floriandebaene/DutchDraCor4ML huggingface dataset:
niet die sweert bij tgeen / datter op Lecht
die is schuldich so ghij sijt vermeters
mer ghij sotte blinden / wadt is grooter off beters
dat offer oft Outaer / dat outaer maeckt heijlich
daerom die daer sweert / bijden outaer sweert onveijlich
bijden selven ende al datter op sij
ende die sweert bijden tempel / sweert Oock bij
den selven die / inden tempel woont
met die daer sweert bijden hemel getroont
die sweert bijden stoel goods onbesmet
en sweert Ook bij den selven / diet opsedt
verstaet wel dit
Mijn herte in boossheden verhedt
met rechte macht onse geleerde wel spijten
Hoort wadt ginck hij hem noch verwijten
wee u ghij schriftgeleerde // ende ijpocrijten
die daer verteert Anijs ende comijn
ende dat swaerste vande wedt Laet ghij vergeten
dat Oordeel gelooff en bermherticheijt
dit soudmen doen voorwaer geseijt
ende dat niet / en salmen niet achterlaten
ghij verblinde Leijers // dit was sijn praten
ghij cleijnst een mugge / ende verslint een cameel
Calt wadt ghij wilt hij verleijter te veel
maer het en sal hem int speel // niet ten endt vergaen
Hoort wadt deet hij haer noch verstaen
wee u ghij ijpocrijten / dat seijt hij seeckere
ghij reijnicht dat buijtenste vanden beekere
maer van binnen sijdij vol rooffs ende onreen
reijnicht het binnenste eerst / ghij phariseen
op dattet uuijtwendich mach worden reijn
dat hoore Ick hem seggen
2. Jode
Eij vuijl vijleijn.........
hoe heerlijck salt noch worden gewroocken
Wee u heeft hij voort gesproocken
gelijck sijt / den gewitten want en graven
van buijten verciert met seer schone haven
maer van binnen / vol stinckende dooder beenen
ende vol van Onreijnicheijt seijt hij alteenen
also schijndij van buijten / voor den menschen rechtvaerdich
maer van binnen sijdij vol geveijnstheijt onaerdich
dit seijde hij hem Aerdich
Tfij / hem sprack hij soo onwaerdich.....
tot onsen priesteren ten docht niet met allen
Noch so hoorde Ick hem voort callen.....
ghij die verciert die graven der propheten
ende spreeckt noch stoutelijck dit moechdij weten
waeren wij in ons vaders tijden geweest in schijn
so en wouden wij niet deelachtich sijn
met haer onder der propheeten bloet
dus geeff dijs gethuijgenichs Ick bens wel vroet
dat ghij kinders sijt van die de propheten hebben gedoot
ende haer bloet gestort Ick segs u bloot
wel te recht vervuldij die maet uwer vaderen
ghij geslacht der slangen fenijnighe aderen
hoe soudij ontgaen dat Oordeel der hellen
dit ghinck hij hem vertellen
Hij en sal onse geleerde niet Langer quellen
als wij hooren spellen // dat ghij hebt gehoort
van desen verleijer
Siet hier comen onsse geleerde rechtevoort
ende hooren het woort van desen Jesum preecken
Laet ons swijgen so en worter niemant verstoort
en hooren wadt Jesu nu sal spreecken
Jhesus aent een eijnde staen ende preecken
Hoort ghij mannen van Jerusalem
die hier vergaedert sijt minst metten meesten
wilt alle Loven ende dancken hem
door wijen ghij verlost sijt uijter egipten tempeesten
waer door .u. vaderen geordineert hebben dese feesten
Om dat ghij danckelijck geheuchgenis sout houwen
dat pharo verdroncken is / met sijn hovaerdige beesten
die u vaders vervolchden mannen en wijven en vrouwen
noch moochdij voort inde schriftueren schouwen
hoe moijsis geslagen heeft met sijn roede
dies twater van een hem ginck ontfouwen
dit is godt / die u nam in sijn hoede
met pharao verdranck daer inden vloede
dies ghij verlost sijt uuijt sijnen handen
also sal des menschen sone met sijnen bloede
sijnne vercorenen verlossen uijt sduijvels tanden
so Eesaijas geschreven heeft / als gods vaijlianden
dat wij door sijn doot sullen Leven
wiens Lieffde so hettich tonswaerts branden
so dat hij sijnne gerechticheijt ons heeft gegeven
ende hij sal dragen ons ongerechticheijt / so daer staet geschreven
want door sijnne gerechticheijt sullen wij sijn verheven
Annanijas Bischop
Hoe can doch dese de schrift verhoolen
Mij verwondert heer bischop hoet mach wesen
Annanijas Annanijas
Hij en ginck immers noijt ter schoolen
Wadt Ick wedde hij en can naulijck Lesen
hoe can doch dese de schrift verstaen
Ten is van godt niet.......
Het is een publicaen........
ende een valsch samaritaen / vol vremde abuijsen
Een Schrift. geleerde.
Hij en behoort niet te Leeren....
In tempelen noch in huijsen
tsijn sotte concluijssen // dat hij Oijt useerde
De schrist te Aligeren / behoort toe de geleerde
diese dagelijck tracteerde // inder schoolen
Een Schrift.geleerde.
Ten behoort hem niet toe.....
Tis onse geleerde bevolen......
dus moet hij doolen / want hij is ongeleert
Mijn Leringe en ist niet dit Incorporeert
maer die geen die mij gesonden heeft / wilt dit vroen
ende isser ijemant die sijnen wil wil doen
die sal bekennen oofft mijn Leringe van godt // sij
en off Ick van mijn selven spreeck hoort sonder spodt // mij
wie van sijn selven spreeckt soeckt sijn selffs prijs
maer die den prijs soeckt vanden genen sijt dit wijs
die hem gesonden heeft // dat is waerachtich
gheen ongerechticheijt en is hij verpachtich
en heeft moijsis u de wedt niet gegeven onbesmet
ende niemant onder u en hout die wedt
waerom soecktij mij altemet // wilt dit bekinnen
om te dooden
Wij seggen ghij hebt den duijvel binnen
wie soeckt u te dooden doettet ons verstaen
Ick heb een goet werck gedaen
ende het verwondert u allen boven schreven
moijsis heeft u die besnijdenisse gegeven
niet datse van moijsis cant compt maer vanden vader
nochtans besnijdij die kinderkens allegader
opten saboth meer / smaeckt wel den keest / en vatet met verstant
en ist dat ijemant de besnijdenisse ontfanght // te hant
opten saboth alsoot ontploocken // wart
ende nochtans die wedt door moijsis niet gebroocken // wart
en wordij dan toornich op mijn terstont
om dat Ick den mensche opden saboth maecke gesont
en oordeelt toch niet naert aensien
maer oordeelt toch niet oft oordeelt recht mitsdien
om tquaet te vermien
Wel wadt sals geschien.........
Deen Jode
Siet onse heeren vlien / met onsen bischop gepresen
segt mij Lieve man ist dit niet niet desen
diese sochten te dooden / noijt sulck bediet
hij spreeckt nu vrij / en sij en seggen tegen hem niet
kenne onse overste hem nu dat gheeft mij vrij
dat hij den rechten christus sij
Hoort doch naer mij.............
wij weten van waer / dat hij is gebooren
mer als messijas comen sal onsen christus vercoren
so en weet niemant van waer hij comen sal
mer desen en kennen wij / ende weten al
wie dat sijn ouders sijn meer off min
Ja ghij kent mij en van waer Ick bin
maer van mijn selven en coom Ick niet
die mij gesonden heeft is waerachtich siet
den welcken ghij niet en kent / maer Ick ken hem
want Ick ben van hem // en Ick ken sijn stem
hij heeft mij gesonden opter aerden beneden
Wadt wonderlijcker woorden....
Noijt Lieffelijcker reeden......
hart / sin / en Leden / verheucht mij van binnen
tis een waerachtich propheeft van minnen
somen mach bekinnen aen sijn Lijfflijcke woorden
Ick wane men noijt sulcke man en hoorden
siet / sindt dat de werlt eerst was geschepen
die so veel gedaen heeft
Tes wel gepeepen........
Ick peijnse ghij houter mee u spodt // wis
Ick en gelooff niet dat dese man van godt // is
want waer hij van godt // so ghij wilt seggen en spreecken
hij en soude hem niet tegen onse geleerde steecken
die ons dagelijckx preecken // inder sinagogen
Dese man heeft ons al meer vertogen
door sijns crachts vermogen mijn herte blaeckt
en heeft hij niet van water wijn gemaeckt
dese woorden smaeckt // ende ter herten treckt
heeft hij niet crepele gaende gemaeckt / en den dooden verweckt
doven doen hooren / den blinde maeckt hij siende
die duijvelen sijn Immers van hem vliende
sulcks men siet geschiende // dus so moet hij van godt wesen
en heeft hij niet desen gichtigen mensch genesen
ende meer sieckten na desen // somen mach verstaen
ende en heeft hij niet drooch voets / over twater gegaen
men sach hem Oock versaen vijff duijsent Luijden
met vijff garsten broden hoe soud ment verhuijden
dus wilt mijn beduijden // om claer te bevroen
wanneer Christus compt sal hij oock meer teijckenen doen
dan dese man doet / somen mach schouwen
ter goeder trouwen
Dande. Jode.
Wadt gaedij brouwen........
ghij sult desen man schier / voor een messijas houwen
Ick en cans niet cnouwen / dat is verloren
wij weten Immers van waer hij is geboren
wij kennen al sijn geslachten moeder en vader
sus / sus / hier compt onse bischop / met onse geleerde te gaeder
die wil Ick terstont gaen adverteeren
hoe dattet volck van Jesu dus murmureeren
sonder cesseren // oft de messijas mach sijn
gegroet sijt / heer bisschop / hooret clagen mijn
vander murmuratije die Ick hoorde vlus
Wat murmuratije.....
Van desen galileeusche verleijer Jesus
ghij moet voorsien sijn / in deser saecken
Hoe soo.......
Tvolck begint een missijas van hem te maecken
ende beginnen te Laecken // u geestelijck instellen
Een schrift. geleerde.
Dese verleijer / meent ons altijt te quellen
wij sullen hem gaen tellen // ende clincken opten duijme
Dit roepen / dit crijten / is altijt sijn costuijnnme
Int nau / int ruijme / tot allen steden..
Heer bisschop Ick segt u in thoornicheden
Laet ghij met vreden // hem dus crijten en ropen
tvolck sal van u / al tot hem Loopen.
met grooten hoopen // uijt allen Landen
Heer bischop / hij sal te niet maecken al u offerhanden
en brengen in schanden / osse geestelijcke substantie
Hij Leert altijt contrarie onse ordinancie
sijn accordantije // en wil niet cleven
an onse geestelijcheijt
Heer bischop desen man moet sijn verdreven
off beneempt hem tleven // eer alt volck compt in doolen // och
Ick wil u seggen heer bischop tis u bevolen // toch
want daer toe sijdij tot een bischop vercooren
om dat ghij desen Jesus Leeringe sout versmooren
off anders blijft verlooren u gantsche cuere
Heer bisschop ghij hebt dit Jaer toch in u huere
ghij pachtet so duere // daer en is niet mee te gecken
ende soude desen Jesus uwen offer ontrecken
ende bevlecken onse geestelijcke staet
Heer bisschop siet toe / eert wordt te Laet
denckt om u wedt enbaet // die ghij sout verliesen
Een Schriftgeleerde
Ghij en moocht geen beteren raet verkiesen
om dese dolinghe geringe te enden
Ja wadt sal Ick dan doen.....
Maer ghij sult u knechten senden.....
om desen verblenden // verleijer te vangen
Heer bisschop daer worter menich gesteent / en gehangen
die so veel niet en hebben misdaen.....
Tvolck sal tegen malcander opstaen
Laeten wij hem begaen // met sijn valsche Leeren
Siet heer bisschop hij sal geheel Judeen bekeeren
ende pertuberen onse pootestaten...
Compt hier mijn dienaers / en wilttet niet Laeten..
gaet soeckt Jhesus inden tempel oft op der straeten
om hem te vaten // en brengen ons hier
dus wilt u haestelijck gaen darwarts saeten
want ghij siet hoe wij haeten sijn valsch bestier
Tot uwen dienste heer bisschossp // fier
elck als een gier // sij wij bereijt
om hem te haelen
Dander knecht....
twort hem noch Leijt
dat hij oijt ginck tegen ons geleerden steecken
Wadt mach hij gedaen hebben......
Weet hij niet hoe hij dagelijckx gaet preecken
en seijt dat ons geleerde / sijn vol gebreecken
souden sij dat niet wreecken // want veel vande leecken
sijn met allen aen hem gestreecken
en gans geweecken // van onse phariseen
Jae trouwen heeft hij sulckx onder sijn Leen
so ist wel reen // datse hem vervolgen
.Dander. knecht
Ghaen wij derwarts met herten verbolgen
hij wordt verswolgen / van onse gedebuteerde
Waert saeck dat hij onse geleerde eerde
certeijn sij en souden hem dus niet benijen.
Siet hier compt Jesus treen / gaen wij besijen
want mij dunckt / hij wil hem tot preecken vlijen
dus moeten wij ons Lijen ende staen hier bij
en alst uijt is so grijp en dan wij...
Alle die daer dorst / die come tot mij
wie an mij gelooft / met herten vrij
om te drincken blij // hij salt genieten
van hem sullen Levendige wateren vlijeten
also die schrift seijt sonder verdrieten
ghij sult water in blijschappen putten
vande fonteijn des salicheijts / om u te begieten
ghij sult in dien dagen seggen en wilt niet dutten
op dat ghij alle perijculen moocht van u schutten
belijt den heer en anroept sijnen name
maeckt sijnen naem bekent / In huijsen in hutten
op dat verhoocht mach worden sijnen fame
Looft den heer want hij dese kennisse bequame
heerlijck gemaeckt heeft in allen Landen
verblijt u / en verheucht u in siel en Lichame
ghij menschen neempt dit in u verstanden
want den heijligen. ijsrael is groot te handen
want Johel oock seijt met goods behagen
ontluijckt u Oogen als den vaijlianden
tsal geschien inden Laetsten dagen
dat godt uijtgieten sal sonder vertsagen
van sijnen geest op alle vleijs
u soonen u dochteren hoort mijn gewagen
sullen propheteeren naer des vaders eijs
u Jongelingen sullen gesichten sien
en u Ouderen sullen dromen dromen
op mijn knechten en maechden / wil ick op sulcken reijs
in dien dagen mijnen geest op Laten comen
Alsulcke wateren sullen hem bestromen
als mijn vader door den propheten seijt
dus betrout sijn woorden sonder schromen
op dat ghij van niemant en wort verleijt
Noijt troostelijcker reden......
Dander Jode.
Noijt vreemder bescheijt
mijn verstant verdreijt // dit bin Ick clachtich
Tes een gerecht propheet waerachtich
mij is wel Indatich // sijn woort gepresen
Wadt dunckt u van hem.....
Hij moet waerachtich christus wesen
als men mach mercken an allen sijn reen
Soude Christus commen van gallileen
Ick seght dat neen // mij wel verstaet
en seijt die schrist niet / van davits saet
en vanden plaetse van betlehem
sal christus comen / om te hooren sijn stem
dit machmen immer Inde schristueren mercken
Dese propheet en doet geem menschen wercken
met tgodlijck verstercken // is in hem puerlijck
dus seg Ick ten is geen menschen alleen natuerlijck
gods chracht geduerlijck sietmen uuijt hem vloeden
Wadt sullen wij doch seggen......
Wadt sullen wij vermoeden........
al onse vroeden // noijt so en spraken
.1. knecht
Mij verwondert hoe datse hem mogen Laken
hij souden wij hem genaken // om ijet te misdoen
.2. kneckt
Nu Laet ons terstont gaen seggent onse vroen
watten wonderlijcken sermoen // hij ginck gewaegen
Wadt sullen wij seggen wat sullen wij vragen
waerom dat wij Jesum niet en brengen gevaen
Dander kneckt
So moeten wij seggen dat wij noijt van ons dagen aen
alsulcke sermoen en hebben verstaen....
Siet hier ons geleerde Laet ons tot hem gaen
en Laeten wij haer saen // seggen datter datter is te geschien
tgeen dat wij Jesum hebben gehoort ende gesien
Ontbeijt mijn knechten wadt sal dit bedien
waerom en hebdij den verleijer mij niet gebrocht
dander.. knecht
Weerdige bischop wij hebben hem gesocht
en Inden tempel hebben wij hem gevonden
daer hooren wij hem sulcke woorden vermonden
Noijt mensche en heeft also gesproocken
int openbaer in geen winckelen noch hoocken
als dese Jesus voorwaer geseijt
Ontbeijt gesellen sijdij noch verleijt
doort gehoor van sijn bedriechelijcke stem
geloofter oock een Overste van Jerusalem
ofte pharizee an hem // doet ons bescheet
maer tvolck Loopt hem na / dat vander wedt niet en weet
al ist ons Leet // des sijnse vermalendijt
Mijn heeren seght mij doch sonder respijt
Oordelt oock onse wedt oock ijemant tot quaet oft tot goet
eermen hoort / ende bekent wadt hij doet
maeckt mij dat vroet
Eij hoort toch desen bloet.....
wat hij hier clapt heer bischop Outste heer
Ja Niccodemus sijdij een Galileer
dat mishaecht mij seer // maer ondersoeckt doch saen
van galileen / isser oock oijt propheet opgestaen
dus wilt u ontslaen alsulck verdoven
Ghij siet wel dat geen vans ons anhem en geloven
maer wij houwen hem verschoven // met alsulcke Leeren
Een .schriftgeleerde.
Laeten wij hem begaen hij sal alt volck bekeeren
door sijn quaet Informeeren // dat hij gaet craijeren
Laet ons nu thuijs gaen om raet te versieren
met alsulcke ve manieren // ende Loose tuegen
op dat wij hem in sijn woorden vangen meugen
Deen .Jode.
Buerman mij verlangt seer naer tverclaeren
hoe Jhesus den propheet mach hebben gevaren
weetijt so willet mij doch vermonden
onse knechten waeren uuijtgesonden
om Jesus te vangen en brengen gebonden
met mijdighe gronden // die elck tot hem droech
Dand. Jode
Hij en is niet gevangen want huijden vroech
quam hij weer inder stadt stout en onbevreest
Seght mij doch buerman waer hadt hij geweest
willet mij vertrecken doch sonder erch
Ick sach hem comen vanden Olijfberch
maer waer hij gebleven / is dats quaet te ramen
Ick heb onse Overste sien vergaeren en versamen
onsen Bischop bij namen // met al die natie
So sijnse al uuijt Om een Consperatie
om den propheet vol gratije // te brengen in schanden
Dat gelooff Ick wel hij verleijt alle die Landen
men souse Leggen in banden // die alsulckx spreecken
Ick en hoorde hem noijt anders dan de waerheijt preecken
soutmen hem daerom versteecken // dat waer groot Lachter
Hij clap so hij wil sijn Leringe Leijt achter
en preeckt hij niet sachter // hij salt becopen
Wee hem alle die tegen die waerheijt Loopen
en valscheijt cnopen // in haer memorije
Siet hier ons bisschop met sij consijstorije
Ick peijse sij sullen / wadt wonders uijtdecken
dus Laet ons beleeft sijn en gaen vertrecken
Een Phariseeun uuijt
Sal ons desen verleijer / noch Langer begecken
wadt sullen wij daer in doen heer bisschop verheven
hij verkeert dat volck tot alen plecken
met recht soutmen hem benemen het Leven
Een .schrift.geleerde.
Hoort mijn heeren Ick sal ons raet geven
om hem te grijpen met Listige gronden
wij sullen hem dat vrouwen brengen beneven
die daer in Overspel is bevonden
Gaet heen mij dienaers in corter stonden
en haelt ons dese misdadijghe vrouwe
wiltse hier voor ons brengen gebonden
so dat elck openbaer / haer misdaet anschouwe
Gharen heer Bisschop......
Noijt beteren raet gevonden ter goeder trouwe
om desen valschen Jesus // sijn tonge te stijppen
met dese saecke compt hij int benouwen
al conde hij noch so veel clappen en pijpen
Hoe dat hijt nu calt wij sullen hem begrijpen
als wij die vrou brengen in sijn presentie
Jae hoe soo doch........
Wij willen hem eijsschen die sententie
van dese misdadighe vrouwe verwaten
ende seijt hij dan datmense vrij sal Laten
so sullen wij den rechter met hem clagen
Dien raet is goet.....
Een phariseeus.
Dat moet mijn behagen....
dien raet gaet Juijst na mijn menen / al
en seijt hij dan datmense stenen // sal
so sullen wij hem rechtelijck mogen verwijten
dat hij niet barmhertich en is al macht hem spijten
want sij roepen sij crijten // al sijn barmherticheden
dus sullen wij hem vangen in sijn eijgen reden
op dat hij beschaempt wordt in alle sijn blaffen
En swijcht hij stil so sullen wij hem straffen
dat hij die waerheijt niet en derff belijen
dus hoe hijt maeckt wij sullen hem bestrijen
an allen sijen // noijt sulckx vermeten
Wel moochdij geleerde mannen heten
vol wijser discreten // so elck mach weten
om desen beseten // Jesum te verwinnen
Deen knecht / met de vrou gebonden
Hier is de vrou mijn heeren
Gaen wij nu met sinnen
Ick weet wel wij sullen / hem inden tempel vinnen
so mogen wij bekinnen wadt hij er aff seggen sel
Een Phasaseeus
Gegroet sijt meester verstaet ons reden wel
dit wijff is begrepen metter daet van overspel
ende Moijsis heeft ons inde wedt geboden
datmen alsulcke met steenen soude dooden
wadt seg dijer aff wiltet ons gewagen
Een .schrift. geleerde.
Meester antwoort doch opt geen dat wij u vragen
watmen dese vrou sal doen / hier staende int gemeen
.Jhesus / buijcht hem ter aerden ende schrijft ende recht hem op
							ende seijt
Die sonder sonde is werpt den eersten steen /
op haer / die ghij beschuldegende sijt....
Die phariseeus Annaijas gaen binnen ende Jesus met dat vroutgen alleen
						buijten
Jhesus seijt
Seght mij doch vrouwe sonder respijt..
waer sijn u beschuldenaers / segt mij onbeschaempt
heeft u ijemant verdoempt / doen ghij quaempt
vanden geenen die met u waeren gecomen..
Neent heere......
Ick en sal u Oock niet verdomen
gaet henen en sondicht niet meer naer desen
Ick ben dat Licht des werrelts gepresen
wije mij naer volcht verstaetet gewis
die en sal niet wandelen / inder duijsternis
met hem sal dat Licht des Levens bewelven
U getuijch is valsch ghij tuijcht van u selven
dus en is u getuijch niet waerachtich gebleven // nu
Sou Ick van mijn selven getuijchgenis heb gegeven // nu
so is mijn getuijch waerachtich int begin
want Ick weet van waer Ick gecomen bin
ende waer Ick henen gae slaet hier op goom
maer ghij en weet niet van waer Ick coom
Noch waer Ick gae naer mijnen eijssche
Ick seght u / ghij Oordeelt naden vleijssche
Ick en oordeel niemant voorwaer gesecht
maer so Ick Oordel / so is mijn Oordeel recht
want Ick en ben niet alleene
maer Ick ben metten vader gemeene
In Lieffden reene // die mij ghesonden heeft
oock staet in u wedt / alsser twee getuijch // geeft
dat getuijch is waerachtich / sonder tsij
Ick getuijch van mijn selven / ende de vader tuijcht van mij
die mijn gesonden heeft tot u allegadere
Segt ons doch / waer is u vadere
ghij seghter so veel aff / doet ons tbediet
Ghij en kent den vader noch mij niet
waert dat ghij mij kende hier ter stede
so kende ghij mijnen vader Oock mede
Ick gae / maer ghij sult mij soecken met mijdigen gronde
ende ghij sult sterven in uwen sonde
ende daer Ick gae en mochdij niet comen sonder waen
Een Schriftgeleerde.
Wil hij hem selven dan dooden gaen
offt seijt hij dat tot onser onvromen // ijet
daer Ick gae en moochdij comen // niet
hoe souden wij doch dese reen geloven
Ghij sijt van beneden ende Ick van boven
Oock sijdij vande werlt diet wel besiet
ende Ick ben vande werrelt niet
daerom seg Ick u / dat ghij in u sonden sterven sult
op dat ghij niet en gelooft / met Lieffden vervult
daerom suldij sterven / in u sondighe gebreecken // o
Annanijas..
Wie sijdij dan........
Hoort wadt Ick met u sal spreecken
Ick heb veel met u te Oordelen voordachtich
maer die mij gesonden heeft is waerachtich
en wadt Ick van hem gehoort hebbe certeijn
dat spreeck Ick voor die werrelt gemeijn.
verstaet dit pleijn //
Eij hoort toch desen vijleijn....
groot noch cleijn // en verstaen wij sijn blasen
Hij begint te suffen......
Ja hij begint te raesen......
tsijn vijse vasen // hoe soudment beseffen
Wanneer ghij des menschen soon sult verheffen
dan suldij bekennen dat Ickt ben
ende niet van mij selven en doe Ick meer noch men
maer so mijn vader mijn heeft geleert
so spreecke Ick vrij ongecesseert
want die mij gesonden heeft / is met mij gemeen
die vader en Laet mij niet alleen
want Ick doet altijt dat hem behaecht
Wadt seghdij daer aff........
Dande Jode
Mijnen geest versaecht
sijn woorden doorsnijen mij therte van binnen
tis een waerachtich propheet vol minnen
somen mach bekinnen // an sijn woorden
Van geen puer mensche men sulckx en hoorden
die wonderlijcker dingen op de werrelt bedrijft
Ist dat ghij in mijnen woorden blijft
ende mij gelooft Ick seght u bijsondere
ghij sult die waerheijt bekennen al gevet u wondere
ende de waerheijt sal u allen vrijmaecken
.Een Schrift. geleerde.
Wij sijn Abahams kinderen / hoe soudmen ons laecken
wij en sijn niemants eijgen geweest goet ront
hoe spreeckt ghij dan ghij sult vrij worden terstont
en spreeckt niet te bont // wij seggent u claer
hier int Openbaer...
Voorwaer voorwaer
seg Ick wie dat sonde doet
die is der sonden knecht onvroet
ende den knecht en blijft niet euwich Int huijs
meer den soon blijft euwelijck sonder confuijs
ist dat den soon u vrij maeckt verstaet wel mij
so suldij wesen rechtvaerdich vrij
Ick weet wel dat ghij sijt Abrahams zaet
maer ghij soeckt mij te dooden uijt grooten haet
mijn redene / en blijft // noch en beclijft niet an u lien
ick spreecke wat Ick van mijnen vader heb gesien
ende ghij u vaders Leringe alle gadere
met mijdeger adere...
Abraham dat is ons vadere..
hoe soutmen doch quaet op ons vermoen
Waerdij Abrahams kinderen ghij sout Abrams wercken doen
maer nu soecktij mij te doden / sonder bescheijt
alsulcke mensche / die u condicht die waerheijt
dat Ick van godt gehoort hebbe doe Ick u verstaen
ende dit en heeft abraham niet gedaen..
ghij doet u vaders wercken niet voorwaer gesecht
Wij en sijn niet geboren in Onecht
maer wij hebben eenen vader den welcken godt // is
Waer godt u vader hoort dat sonder spot // fris
so soudij mij Lieff hebben dit moetij verstaen // vrij
Ick come van godt / want Ick van hem uijtgegaen // sij
van mij selven en ben Ick niet gecomen
maer hij heeft mij gesonden tot smenschen vromen
waerom en kendij mij niet / ghij dooren
want ghij en moocht mijn spraecke niet hooren
ghij sijt vanden vaer der duijvelen vul onrust
ende ghij wilt altijt doen naer u vaders Lust
die selvige is een moordenaer van beginme
Hij en is niet staende bleven / in des waerheijts minne
want die waerheijt en is niet in hem